རང་རེའི་བོད་ལ་མཚོན་ན་ཡང་བླ་དད་པའི་སྣང་ཚུལ་ནི་གནའ་བོའི་དུས་ནས་དར་ཡོད་དེ།ཡིག་ཚང་དང་རུས་མཛོད་སོགས་ཀྱི་ནང་དུ་སྒ་ནི་ཤིང་ཁམས་ལུག་ལ་བླ།སྒོ་ནི་མེ་ཁམས་ར་ལ་བླ།ལྡོང་ནི་ས་ཁམས་ཤ་བར་བླ།སྦྲ་ནི་ལྕགས་ཁམས་རྐྱང་ལ་བླ།འབྲི་ནི་ཆུ་ཁམས་གཡག་ལ་བླ།ཞེས་པའི་ནང་གི་ལུག་ནི་སྒ་རུས་ཀྱི་བླ་དང་།ར་ནི་སྒོ་ཡི་བླ།ཤ་བ་ནི་ལྡོང་གི་བླ།རྐྱང་ནི་སྤྲའི་བླ་དང་།གཡག་ནི་འབྲིའི་བླ་རུ་འཛིན་པ་དང་།ཏུན་ཧོང་ཡིག་རྙིང་དུ་ཡང་སྤུ་རྒྱལ་བཙན་པོ་གྲི་གུམ་ལ་མཚན་གསོལ་དུས་སུ།རྒྱལ་བུའི་མཚན་ཇི་གསོལ་བར་མ་མ་གྲོ་ཞ་མ་སྐྱི་བརླིང་མར་དྲིས་ནས།མ་མའི་མཆིད་ནས་སྐྱི་བྲག་མར་ནི་རྙིལ་ཏམ་མ་རྙིལ།མཚོ་དམ་ལེ་དབལ་མཚོ་ནི་སྐམས་སམ་མ་སྐམས་དང་མ་འབྲི་སྤངས་ནི་མྱེས་ཚིག་གམ་མ་ཚིག་ཅེས་དྲིས་པ་ལ།བྲག་མ་རྙིལ།མཚོམ་སྐམས།སྤངས་ཡང་མྱེས་མ་ཚིག་ཅེས་བཤད་ཡང་།མ་མ་གྲོ་ཞ་མ།རྒས་ནས་རྣ་བའི་ལོག་པར་ཐོས་ནས།བྲག་ཀྱང་རྙིལ།མཚོ་ཡང་སྐམས།སྤངས་ཡང་མྱེས་ཚིག་ཅེས་ཐོས་ནས།ད་ནི་ཆུ་དགུམ་སྲི་དགུམ།མཚན་ལ་དྲི་གུམ་བཙན་པོ་ཐོགས་ཞེས་བཤད་པའི་སྐབས་ཀྱི་མཚོདང་སྤངས།བྲག་སོགས་ཀྱང་རྒྱལ་བུ་རང་ཉིད་དང་ཚོ་ཁག་གི་དར་རྒུད་དང་འབྲེལ་པ་ཡོད་ལ།མཐར་གཏུགས་ན་མཚོ་དང་སྤངས།བྲག་སོགས་དུས་སྐབས་དེར་བོད་མིས་བླ་རུ་འཛིན་པའི་བྱ་དངོས་དག་ཡིན།དེ་མ་ཟད་སྤུར་རྒྱལ་བཙན་པོའི་དུས་སྐབས་སུ་ཚོ་ཁག་ཕན་ཚུན་གཡུལ་འགྱེད་དུས་ཕ་རོལ་གྱི་དཔའ་རྒོད་ཚར་གཅོད་ཚེ་ཁོའི་བླ་དང་བཅས་པ་རྩ་མེད་དུ་གཏོང་དགོས་པ།དཔེར་ན།སྤུ་དེ་གོང་རྒྱལ་གྱིས་རང་གི་ཕ་བསད་པའི་ཤ་ལེན་དུ་ལོ་ངམ་རྟ་རྫི་བགུམ་རྗེས།ཁོའི་མགུར་བླངས་པའི་ནང་དུའ་བ་ཉི་ཉེ་བ་ཉིད།བྱ་རོ་རོ་ན་མདུང་གི་རྩེ་རང་ནིགཡོས་རོ་རོ་ན་ལྷམ་གི་གོང་ར་ནིགབརླའ་བརྡུངས།པུར་བཏབ།འོ་དེ་མྱེད་སྤུ་དེ་མྱེད།ཅེས་པའི་ནང་གི་བརླའ་བརྡུངས་ཞེས་པ་ནི་ལོ་ངམ་གྱི་བླ་དང་བཅས་པ་རྩ་མེད་དུ་བཏང་བ་ཡིནལ་ཞེས་བརྗོད་ཡོད།དེ་བས་གནའ་བོའི་བོད་མིའི་བླ་ནི་ཤིན་ཏུ་གལ་ཆེན་དུ་བརྩི་བཞིན་པ་གསལ་པོར་རྟོགས་ཐུབ།གཞན་ད་དུང་བོད་རྒྱལ་བཙན་པོ་གྲི་གུམ་བཙན་པོས་མྱང་རོ་ཐལ་བ་ཚལ་དུ་གཡུལ་དྲེས་ནས་ལོ་ངམ་དང་འཐབ་དུས་སུ།བཙན་པོ་གྲི་གུམ་ལྡེ་ལྷ་གུང་རྒྱལ་གྱིས་གནམ་དུ་དྲངས་ན།ལོ་ངམ་གྱིས་མཆན་ནས་སྤྲེའུ་བྱུང་བས།ལྡེ་ལྷ་གུང་རྒྱལ་ནི་ཏི་སེ་གངས་རུམ་ལ་འཕང་སྟེ་གཤེགས་སོ་ཞེས་བརྗོད་པའི་ནང་གི་ལྡེ་ལྷ་གུང་རྒྱལ་ནི་བཙན་པོའི་བླ་ཡིན་ལ་དེ་གུམ་པ་ཉིད་དུ་བཙན་པོའི་དབུགས་ཀྱི་རྒྱུབ་ཡང་དེ་མ་ཉིད་དུ་འགེགས་ནས་བཤེགས་སོ།སྲིད་པའི་གཏེར་ཁྱིམ་སྒྲོན་ལས་མཐུ་བྱེད་ན་ལུས་གསོད་དམ་སེམས་གསོད།ལུས་བརྡོས་པ་ཅན་བེམ་པོ་འདི་བསད་ང་མི་འཆི།སེམས་སྟོང་པ་ལ་གསོད་རྒྱུ་ཅི་ཡོད་ཞེ་ན།ལུས་སེམས་གཉིས་ཀ་མི་གསོད་དེ།བླ་ལུག་རྫི་བོ་མེད་པ་བཞིན་དུ་འཁྱམས་པ་སྟེ་བཀུག་སྟེ་ཞེས་པའི་ནང་མི་ནི་ལུས་དང་སེམས།བླ་བཅས་གྲུབ་ཆ་གསུམ་གྱིས་གྲུབ་ལ།གལ་ཏེ་མི་དེ་རྩ་མེད་དུ་གཏོང་དགོས་ན་ལུས་དང་སེམས་བསད་པའི་རྩ་མེད་དུ་གཏོང་མི་ཐུབ་ལ།ལུས་སེམས་གཉིས་ལས་བླ་ནི་གལ་ཆེན་དུ་བརྩིས་ཏེ་བླ་འཁྱམས་པོ་དེ་བཀུག་ནས་གསོད་དགོས་པར་བརྗོད་ཡོད།ད་དུང་བླ་ལུག་རྫི་བོ་མེད་པ་བཞིན་དུ་འཁྱུམས་ཞེས་པ་ལས་བླ་ནི་མི་དད་ཁ་བྲལ་ནས་འདུག་ཐུབ་པ་ཡང་གོ་ཐུབ།གནའ་བོའི་བོད་མིའི་བླ་ལ་དད་པ་ནི་གཙོ་བོ་ཁོ་ཆོའི་བློ་ངོས་ནས་སྲོག་ཆགས་དང་བྱ་དངོས་ཅི་རིགས་རང་གི་ཕ་མེས་ཡང་མེས་དང་འབྲེལ་པ་ལྡན་ཞིང་།དེ་ཚོར་མཐུ་ནུས་ཡོད་པར་བློའི་བཏགས་ཏེ་མི་རང་ཉིད་དང་ཚོ་ཁག་ལ་རོགས་བྱེད་པར་དམིགས་ནས་དད་པ་དང་མཆོད་བཀུར་བྱེད་པ་ཡིན།དད་པ་བྱེད་མཁན་གྱི་ཆ་ནས་གནའ་བོའི་ཚོ་ཁག་སྤྱིའི་བཀུར་བའམ་མི་རང་ཉིད་ཀྱིས་དད་པ་བྱེད་སྟངས་སོགས་རྣམ་པ་མི་འདྲ་བ་ཡོད་མོད།འགྲོ་བ་མིའི་ཤེས་རིག་གི་འཕེལ་རྒྱས་དང་སྤྱི་ཚོགས་ཀྱི་སྒྲིག་གཞི་ལ་འགྱུར་བ་བྱུང་དང་བརྟེན་ནས་འགྱུར་བ་བྱུང་སྲིད།